# Avanturiou eun den yaouanq a Vreiz-Izel (lodenn gentañ)

| Avanturiou eun den yaouanq a Vreiz-Izel | Cuntinuation ► |
* Tostait oll, tud yaouanc pere’ form amitie,
* Da c’hout penos e commanç hac e coez adare ;
* Rac me a zo den yaouanc hac em boa-hi formet :
* Qen, en dê hirio an deiz, n’am boa-me he c’huitêt.
* Nep a lavarje din-me, bremâ eus uguent mis,
* E coezjen er chadennou demeus ar yaouanqis,
* Me a respontje deàn gant eun êr a goler :
* Ne gredàn qet ’ve merc’het am grafe prisonnier.
* Ebien, va breudeur yaouanc, bet on en o frison,
* Amarret gant o laçou bete griou va c’halon,
* En eur joa, en eun trionf, en eun douçder barfet :
* N’eus qet a voelloc’h jolier eguet m’ê ar merc’het.
* Jolierien ar prisonniou a zo cris ha cruel,
* A ro côlo da gousqet d’an nep zo prisonnier ;
* Mes, er c’hontrel, ar merc’het p’o devo ho chadennet,
* A roi dêc’h eus o güella, mad bras int da garet.
* Evit clasq dêc’h eur poltret demeus o amitie,
* N’en dê qet ret din sevel ermès eus va goele ;
* Chom a ellàn em zomder, pa na’meus qet a c’hoen,
* Da gomposi d’am mestrez ha din eur ganouen.
* Arça eta, commançomp digas var an tapis
* Penos tremen an amzer e mesq ar yaouanqis ;
* Me’ n em laqai da guenta, rac se ne fachit qet,
* Ha mar teuàn d’ho choqi, mar plich, va excuzet.
* Me zo eur C’hloarec yaouanc a Escopti Qemper,
* Am boa choazet ’vit Mestrez, a Escopti Treguer,
* Eur plac’h a galon joaüs, a zaoulagard lirzin,
* Divar bordic al Lêo-Drèz, eus a baros Plestin.
* Ia, honnes am boa choazet, ha ne allàn he nac’h,
* Hac honnes a meus caret, mar e meus caret plac’h ;
* Ha dìn eo a garante, qen na ello christen
* Carout anezi qement ma verito ouspen.
* P’am be moez eur rossignol ha têod eur perroqet,
* Furnez ar prinç Salomon, talant an Doctoret,
* Donêzonou an Natur laqet oll a-unan,
* Da zespeigni va Mestrez, m’o c’hafe re vian.
* Netra na vanc d’am Mestrez, na ros, na fleur de lis,
* Nac ar boqet ravissant demeus ar yaouanqis,
* Nac ar zellou languissant, nac ar charmou secret,
* Nac ar c’hraç caer da barlant, na douçter, na guenet.
* En eur veuli anezi, m’ell tremen va amzer ;
* Mes mont a ràn da zisclêry he c’homzou a zouçter
* Pere a ras em c’halon qer bras impression,
* Me zònje, p’e dilezjen, e ranje va c’halon.
* Qenta m’am boe an enor da vonet he bete,
* ’Voa’n drizec a vis ebrel, d’ar zul, goude creizde ;
* Ma saludis anezi gant calz a nec’hamant,
* Eun domder em izili ha va c’halon tramblant.
* Mes mar boa grêt va c’homzou evit he saludi,
* Evel ne c’houlennàn qét amán o rapporti,
* E re-hi’voa güelloc’h grêt, hac o devoa’r pouvoer
* Da rêi nerz d’am gonsoli, da garga a zouçter.
* Cetu’ta lec’h nec’hamant, me am boe diganti
* A bep seurt contantamant qent evit qimiadi,
* Ar c’hraç hac ar blijadur da vonet ebete,
* En qalite a vignon, p’am bije bolonte.
* Cetu-én o vont neuze an amour Cupidon
* O laqat ac’hanomp hon daou en e bossession
* Hac oc’h ober eur chaden evit hor chadenni,
* A vezo cos d’hor glac’har pa vo ret he zerri.
* Mes lezomp ar seurt sourci, beza’vezimp abret
* Da zeplori ar maleur pa vezo êruet :
* Planedennou aoüalc’h a meus bet er bed-mâ
* Aboe va devez natal, bremá zo uguent vla.
* Lezomp-ta ar blaneden pini zo re galet,
* Ha poursuomp ar matier pini’ meus commancet,
* En drizec a vis ebrel petra ’voe a neve
* Pa güittas an daou vignon eus o societe.
* Ar blijadur voe ger bras qen’ allan lavaret
* Penos ur seurt plijadur n’am boe biscoas er bed ;
* An imach eus va Mestrez am boa bepret presant,
* Hac a scuille em c’halon eun ardeur violant.
* Mes allas ! pa falve dìn pedi’n Autrou-Doue,
* Me zante eur yenien pini am digoute.
* Va c’houstiança grie penos em boa pec’het
* O preferi va Mestrez da Redemptor ar bed.
* Er breferanç disleal pini’ ris en deiz-se,
* Ne’meus imitatoret nemet re, sioüas dê !
* Tremen a rejomp hon daou hep mont d’an ofiçou :
* O pebes tristidiguez e voa d’ar güir Autrou !
* Güelet an nep zo crouet oc’h abusi’n amzer
* D’enori ar c’hrouadur, da lezel ar C’hrouer !
* Hac ar pez a zo commun, ê epad an ofiç
* En em gav d’en em drêti, siouas, ar yaouanqis !
* Ne fell qet dìn, tud yaouanc, dont d’oc’h inqieti ;
* Güell eguedòn a gafot evit oc’h instrui
* Mont a ràn da zisclerya darn an avanturiou
* A dremenas entrezomp eun darn eus an deyou.
* Gouscoude’ meus ancouêt he freposiou laouen ;
* Mes darn demeus anezo ne ancouin bigen ;
* Evit glac’har nac anqen, tourmant na poan speret,
* Evit qement a dremen, int na dremenint qet.
* Eur zulvez d’abardae, goude ar gousperou,
* E zis are d’he güelet e lec’h va c’homplidou,
* Ma saludis anezi gant peb humilite,
* Ha gant an oll vercou caer demeus an amitie.
* Ar C’hloarec.
* Debonjour dêc’h, va Mestrez, fleuren an amitie,
* Soulajamant va speret, objet va c’harante,
* Charmerez va daoulagad, rejouissanç va c’halon,
* Va douçter, va esperanç, va c’honsolation.
* Ar Plac’h.
* Me a garje, va mignon, e vije possubl dìn
* Cavet eun teod alaouret ’vit ganêc’h discouri,
* Mes va zêod a zo dister, va speret disterroc’h ;
* Mar parlantomp assambles, ne gomzo nemedoc’h.
* Ar C’hloarec.
* O calon a garantez ! ne lavarit qet se ;
* Güell ê ganén he comzou eguet re eur roue ;
* Rac c’houi’ heus var va speret ar pouvoar n’en deus den,
* Na n’en deveus bet biscoas na n’en devo biqen.
* Ar Plac’h.
* Ne allàn qet a gredi ho pefe, va mignon,
* Roet d’eur plac’h qen dister pouvoar var ho calon ;
* Ret e vefe ne garfec’h na madou, na guenet,
* Pa angajit, emedoc’h, ho calon d’am c’haret.
* Ar C’hloarec.
* O salocras ! va Mestrez, me a gar tout anê,
* Mes’ bars en ho personnach e-màn an assamble
* Demeus qement oll vadou a zeziràn er bed,
* Hac ar paoura e vezin, ma n’ho possedàn qet.
* Ar Plac’h.
* Caer oc’h eus parlant tener, n’allàn qet, va mignon,
* Ajouti fe d’ho comzou na qüittât va soupçon,
* Rac c’houi a ra enoriou ha ne veritàn qet,
* Ha mar deuàn da fiout, marteze’vin tromplet.
* Ar C’hloarec.
* En han’ Doue, va Mestrez, n’it qet da soupçoni,
* Na da chench va joaüstet ebars en eun anvi ;
* Va choasit da servicher, p’o choasàn da Vestrez,
* Ha doublomp hor c’harantez ’vit birviqen james.
* Ar Plac’h.
* N’allàn qet, va servicher, doubli va c’harante,
* Nemet ho carout’ rafen mui eguet va Doue ;
* Mes bezit persuadet penos en ho caràn,
* Hac epad ma vìn er bed, biqen dêc’h ne vanqàn.
* Ar C’hloarec.
* O mar-dê güir ar c’homzou pere a leveret,
* Me a ya da guimiadi ha joaüs va speret,
* Ha var benn ar pemzec de, mar be ho madelez,
* Ni’ n em gavo adare da barlant assambles.
* Ar Plac’h.
* Ia, ia, va servicher, gant calz a joaüstet
* M’en em gavo ganêc’h-hu el lec’h ma lavarfet ;
* Rac n’eus netra er bed-màn qement a breferfen,
* Nac a elfe va ampech eus hoc’h antretien.
* Ar C’hloarec.
* Me deu-ta da lavaret adieu déc’h, va Mestrez,
* O tont d’en em gonfia ’bars en ho madelez :
* Qen a vo ar blijadur hac ar gontantamant
* Da barlant en ho qever adare, va douç coant.
* Savet eus ty va Mestrez eun nebeudic pasiou,
* Me remercas ac’hanê eun nombr bras a douriou,
* Etoues pere e velis tour ilis Kernitron,
* Ha me arrêti eno d’ober reflexion.
* Aben ma teuis ac’hanê ’voa chenchet va speret,
* Va oll laouenidiguez a voa en em glac’haret ;
* Va oll laouenidiguez a voa êt en glac’har,
* Ma carjen bea siclet en eun toull en douar.
* Neuze e voen o veva er spaç a unnec mis,
* Hep ober a nep convers a grenn gant yaouanqis ;
* Neglijet an amitie hep m’am boa he c’huittêt,
* O c’hout penos da ober en em gaven nec’het.
* Amàn’ rancan invoqi tad ar sperejou mad,
* Da rêi couraj d’am c’halon, sclerder d’am daoulagad,
* Ha d’am guinou preposiou da ellout explica
* Gant pe seurt tristidigues e tremenis amâ.
* Eur zulvez d’abardae, pa voa dêbret va c’hoan,
* Me voa chommet va-unan e qichennic va zân
* Da zeplori va maleur, pa n’am boa diou galon,
* ’Vit rêi unan d’ar Muset, un all da Gupidon
* Qeit ha ma voen er stad-se anqenniet o voëla,
* Me a zantas eun tolic qen tranqil var va scoa :
* Lavar dìn, danve cloarec, piou en deus da galon ?
* Ar C’hloarec.
* Allas ! siouas d’am maleur, an amour Cupidon.
* (Amâ en em disput Venus hac ar Muset, da lavaret eo,
* ar garantez evit ar studi, hac ar garantez evitar merc’het.)
* Thalia.
* Mar qeres rêi anezi dìn-me ha d’am eiz c’hoar,
* Ni a roi dit plijadur en troc eus da c’hlac’har,
* Hac a chasseo Venus demeus da santimant,
* Hac he mabic qen traitour gant e charmou galant.
* Ar C’hloarec.
* Qent eguet rêi va c’halon, hac hi dies meurbet,
* Me rancfe gout ho’hano ha pe vicher a ret ;
* Rac me a meus bet disqet ac’hanon va-unan
* P’am bo eun dra da ober, n’er grìn qet re vuan.
* Thalia.
* Ni, zo nao merc’h da Jupiter, tad an oll doueou :
* Clio, leshanvet ar Gloar, a gân an harosou ;
* Euterp zo ’vit ar music, ar rimou pastoral ;
* Thalia d’ar gomedi a gommand ordinal.
* Melpomen eo a gommand neuze d’an drajedi ;
* Terpsicor, gant he lyren, zo an danç eviti ;
* Erato ’vit ar poesi eus an amouroustet ;
* Polymni ’vit ar jestou hac ar bantominet.
* Caliop’ deus en he c’harg ar poesi heroïc ;
* Urani eo an naovet, d’an astrou a bresid.
* Mar fell dit bea poëtrian, ro da galon demp-ni,
* Ha ni rayo did brilla ebars ec’h oll studi.
* Ar C’hloarec.
* ’Vit en eur fêçon benac e lêzin Cupidon,
* Rac m’en heuillàn, e rànqìn cavet contrepoeson ;
* Rac-se-ta, va recevit, pa ’màn ho madelez,
* ’Vit m’en em rejouissimp ganec’h en ho pales.
* Thalia.
* Ia, ni as recevo ’bars en hor gourc’hemen,
* Evit qementse hepqen e zòn deut d’as coulen :
* Hac a vrêmàn, m’en assur, e po contantamant
* O tarempred ar studi etoues ar gloer yaouanc.
* Ar C’hloarec.
* Venus, pini am hente coulz en de ’vel en nôs,
* A voa etal va frênest o clêvet ar propos,
* Hac a antreas em zy, carguet a yêoni :
* O va mignon, emezi, homàn ê an anui !
* Possubl e ve, den yaouanc, e vec’h qen dinatur
* Da zilezel ho Mestrez, charmerez an natur !
* Me zo Dees immortel, ha m’am bije eun den
* D’am c’haret evel m’ho car, n’he lezjen birviqen.
* O clêvet ar seurt comzou, me zant eur yenien,
* Va daelou a red buan, ar bleo a zao em penn,
* Va c’homz a zo arrêtet, ar goad’ deu dre va fri,
* Hac imach ar maro yen a deu d’am ambrassi.
* Thalia am remercas er stat truezus-se,
* Hac a zistroas ouzìn gant eur vouez a drue :
* Ha possubl ve, emezi, e ranfe da galon
* En eur dilezel Venus hac he mab Cupidon !
* O salocras, Thalia, biqen n’arruo ze,
* N’en deo qet eus a Venus e-mâ va c’harante ;
* Mes va Mestrezic ha me, zo re en em garet,
* Hac an dilez anezi am gra calz glac’haret.
* Thalia.
* Me ac’h assur, ma roes d’an Amour ar victor,
* Ne po james an alc’hoez eus a Dempl ar Memor ;
* Rac Minerv ha Cupidon n’en dint qet mignonet :
* Biscoas nê bet o fennou en eur memes bonet.
* Ar C’hloarec.
* O c’houi, Dees Thalia, c’houi barlant gant rêson :
* Ar villa deus ho famill e zeo sur Cupidon ;
* Rac gant e charmou galant e coll ar speret mat,
* Hac e laca an den paour da vea idolatr.
* Thalia, me a c’houlen diganêc’h eur reqet ;
* Hep dont d’ho tisoblija, mar plich, en accordet :
* Grit ma vezo eur gombat etre c’houi ha Venus,
* Ha m’en em rai d’an ini a vo victorius.
* Bete neuze’-ta Venus ne lavare netra ;
* Mes qerqent, leun a fulor, e savas en he za,
* E provocas Thalia d’eur gombat singulier,
* Dindan ar gondition ma savjent’ bars en êr.
* Ha Thalia var ar guir a receo ar propos.
* Anlevet ’voent ac’hane me ne oun qet penos ;
* Ha me chommas va-unan en toullic va ludu,
* Beuzet ebars em daelou, na droen e nep tu.
* Neuze souden Gradivus a gommanças yudal,
* Ha dorojou templ Janus a gommanças stracal ;
* Apollon en em gusas ’vit nonpas beza test ;
* Nemet e c’hoar Diana na velas an tempest.
* M’en em retiras neuze casi hep mouvamant,
* Credi a ellit parfet n’oan qet hep nec’hamant,
* Rac ar fin eus ar gombat a dleye beza dìn
* Eur sujet a joaüstet pe a velanconi.
* An deiz varlerc’h ar beure, pa gommanç Apollon
* Da eqipa e garros var bord an horizon,
* En a gus e faç divin ha voal e zaoulagad,
* Gant an aon na vije qet achuet ar gombat.
* Eun div-heur goude ma voa sortiet Apollon,
* Me a rancontras Venus hac he mab Cupidon,
* Gantê eur galon arc’hant etre daou assiet :
* Cetu amàn, emeze, zo d’as muia caret.
* Te ’c’heus lazet da Vestrez, fleuren an amitie,
* Roet dezi ar maro ’vit he oll garante :
* Cete eno’r recompanç a zo eus da garet.
* Te zo goas ’guet ar bourreo hac an oll dirantet.
* Ar c’homzou-ze hac ar güel a galon va Mestrez
* A nevezas va anqen ha va zristidiguez ;
* Scloturiou va daoulagad a zigor a neve
* Evit scuilla d’am mestrez daelou a garante.
* Tao eta, eme Venus, ha cess da zeplori,
* Ne qet calon da Vestrez eo a zo ganemp-ni :
* Da Vestrez a zo joaüs, he c’halon en yec’het,
* Ha pa sònji nebeuta, ni rai dit he c’haret.
* Lavarit dìn-me, Venus, piou en deus ar victor ?
* Venus.
* Gant ar brinces Thalia e zeo êt an enor.
* Distroet ê d’he fales da’vit he c’hoarezet ;
* Hep dale ec’h êrufont d’ho clasq, danve cloarec.
* Ar C’hloarec.
* Adieu ta, adieu, Venus, pa’zê ret ho qüittât :
* Bet soign demeus va Mestrez, grit ma vo placet mat ;
* Inspirit da dud honest mont d’he darempredi,
* Rac eur chanç vras’ ve dìn-me mont mui betec enhi.
* A benn eur c’hart-heur goude, me remerq Thalia,
* Ha me monet d’he rancontr ’vit disqeus dêi va joa.
* Debonjour dêc’h, Thalia, c’houi oc’h eus ar victoar ;
* Bremàn me a ranc cavet joa elec’h va glac’har.
* Thalia.
* An oll gontantamantchou a’ po en donêzon,
* Pa ’po dilezet Venus hac he mab Cupidon,
* Abandonet da Vestrez, Momus hac e c’hrandeur,
* Pere ebars da studi a zo cos d’as maleur.
* Ar C’hloarec.
* Cetu me o vont neuze o vriza’r chadennou,
* Hac o laqat fossete em ell bromessaou,
* O renonç d’am güir Vestrez, o chench a zantimant,
* O lezel au oll jeuyou demeus an dud yaouanc.
* Goude va renonçamant me veve disourci,
* Va c’halonic contant bras ne zante nep anui ;
* Anfin, na têod, na speret n’eus evit explica
* Oll joaüstet an hini a zilêz ar bed-mâ.
* Ha p’am befe-me cant moez, cant têod ha cant guinou,
* Ne alfen qet en ur bla despeigni ar charmiou
* A danveis er plaç-se epad tri mis antier ;
* Me sònje n’oan bet eno nemet un devez bêr.
* Pa’voe redet an tri mis, eur zadornvez vintin,
* Thalia am c’hunduas ebars en eur jardin,
* Elec’h ma tisqüelas dìn eur vezen gaer huel :
* He griou voa ’vel ar vestl, he frouez evel ar mel.
* Bremâ, ’méi, ec’h essai pignat da veg onnes,
* Ha dre m’avanci neuze e tànvai he frouez ;
* Ha m’ac’h êrues biqen en he brancou huel,
* Da hano var an douar a vezo immortel.
* Adalec ar moment-se, me gommanças ractal,
* Hac a benn tri mis goude, me am boe eun aval ;
* P’am boe dêbret aneàn e plije dìn ar vlas,
* Ha me commanç da bignat neuze a bas da bas.
* Cetu ma voan êruet casimant en anter,
* Hep biscoas santout anqen, ’met douçter var douçter ;
* Mes amàn oun arrêtet en eur fêçon estranch ;
* Me a gred e zòn ganet er bed-màn hep va chanch.
* Eul lunvez eus ar mintin, qerqent ha ma voe sclêr,
* Me a guemeras va liou, va fluen, va faper,
* Evit antren gant courach bras en Templ ar Memor,
* Ha me güelet eur poltret scrifet dirac va dôr.
* Persuadi Bretonet zo meurbet difficil,
* Var digarez, emezo, ma’z e’r paper jentil ;
* Mes qement-màn zo leal, qer güir ha qen certen,
* Evel ma’zê an astrou a dro a ûz va fenn.
* Ar poltret eus a bini e meus comzet dija,
* A voa poltret va Mestrez despeignet o voela,
* Hac a zirac he imach scrifet ar seurt comzou :
* N’en deus nemedoc’h, cloarec, a zo cos d’am daelou.
* Pa lennis ar seurt comzou, me grogas enhàn prest,
* Hac er stringis en eur punç’ voa dirac va frênest.
* Ra vo alenn banisset peb amour nuptial,
* Douçoc’h ’guet an oll verc’het ê croc’hen va aval.
* Me yas neûze d’am labour, qer gyê evel biscoas,
* Mes an de varlerc’h vintin e voa er memes plaç,
* Gant comzou var he c’halon’voa picantus meurbet ;
* Va c’harantez a gresqe da heuill da grueldet.
* Ha mar cresq o c’harante dre ma cresq va c’holer,
* Marteze’ timinuo pa gresco va zouçter ;
* Rac qemerit-hu ho plaç el lec’h ma tezirfet,
* Mes list ganén va c’halon: onnes zo d’ar Muset.
* Hac aben ma retornis, da uneg-heur anter,
* E voa chanchet ar poltret demeus va Mestrez qer :
* Eul lincel a voa ganti evit he lieni,
* Hac eur poignard en he dorn evit he foignardi.
* Var al lincel’ voa scrifet : Tostêt, va c’harante,
* Da renta d’n-me ar frouez eus va fidelite :
* Cetu aze ar poignard da dreuji va c’halon,
* Mac’h êchuìn va bue dre ho torn, va mignon.
* Ha me cregui er poignard, pa er lavaret dìn,
* Hac o sevel anezàn evit he foignardi…
* Holla ! eme an imach : me ar brinces Venus,
* A meus essêt d’as zeceo dre charmou truezus.
* Lavar dìn eta, Venus, petra’ glasqes em zy ?
* Ret e vefes ingrates, donet d’am zourmanti
* Gant ar charmou qer galant a c’henet va Mestrez,
* Bremam p’am eus abondanç a bep plijadurez.
* Venus.
* Eleal, Cloarec yaouanc, hac ho tisoblichfen,
* Me a hent güell ’guet ne doc’h ha ne vot birviqen,
* Pere a heuill va lezen gant o c’honsantamant,
* Ha c’houi a rayo ive, pa na vec’h qet contant.
* Ar C’hloarec.
* Me as suppli-ta, Venus, d’en em refugia ;
* Ma na res, brêma zouden me c’halvo Thalia ;
* Ha dre eun eil combat c’hoas te a güittaï mezus.
* Oh ! tavit var guementse, a respontas Venus.
* Me ya d’en em retira, hac a deui invisibl,
* Ha neuze da viana e vezìn invincibl.
* Adalec ar moment-se, güelit an drahison !
* Partout elec’h ma têbren, ne voa nemet poeson,
* Pechou dresset gant Venus partout elec’h ma’ zen ;
* Ne allen mui na scrifa, na studia, na lenn.
* Brêmàn’ cleffot eur sottis pini zo hep e bar,
* Mez a meus deus e laqat an dra-ze em histoar ;
* Mes disclêriomp aneàn, p’hon eus-àn commettet,
* Evit ma souffro tranqil an pep en deus clénvet.
* Eur güener deus ar mintin, hep mar na marteze,
* E zê an oll gloer yaouanc da guerc’hat o dicte,
* Ha me a yeas ive, mes inutilamant,
* Rac Venus ha Cupidon a gresqe va zourmant.
* Mantret a zisplijadur, pa n’ellàn studia,
* Me a c’halvas ar Maro da zont d’am zistroada.
* Cetu amàn ar c’homzou deut eus va fenn diot ;
* Ha c’houi, mar sentit ouzìn, ne vefot qet qer sot.
* O Maro ! me as suppli, selaou va fedennou ;
* Deus da drêc’hi ar chaden eus va oll anqenniou,
* Evit, dre da voyen-de, ma chenchìn eus a vrô :
* Biqen eürus ne vezìn, qen na vezìn maro.
* Ar maro eus va c’hlêvet, en em rent hep divis :
* Eleal, va mignonet, én zo eur pot esqis !
* Lavar dìn-me, emezàn, petra’ c’heus da ober ;
* Ne zale qet ac’hanon, rac ne’meus qet amzer.
* Ar C’hloarec.
* Sir, me a meus ho calvet, daoust d’am indignite
* Evit gout ar jujamant en deus ho Majeste
* Grêt eus a N……, an den-ze ambitius :
* Cetu va c’hommission, Sir : me c’houlen excus.
* Ar Maro.
* N…… ar superb a zo ebars em zy,
* Da bemp messager varnuguent e zê pot merchossi ;
* Ennes a gargas eun deiz va zal ha va c’heguin,
* Qen a ranqis diloja va barriqennou güin,
* Ar C’hloarec.
* Goude ma voa sortiet me a seblante dìn
* Güelet e boltret hidus en cornic va studi,
* Mes, a drugare Doue, n’eus qet va revinet,
* Rac oll charmou Cupidon n’en deveus bannisset.
* Eleal, mab an diaoul, brêmâ out êt en rout ;
* Gortos an dud da’ qervel, en em zisqeuz da dout ;
* Hac abenn eur bla amàn ne voezi qet da vicher,
* Rac mallos an dêro vad na gavi da ober.
* Me a zistroas neuze, ha yac’h-pesq va c’halon,
* Partout e caven nectar ’lec’h ma voa bet poeson ;
* Hac elec’h ma voa pechou danjerus da dremen,
* ’Voa goernisset a charmou hac eus a aour melen.
* Neuze e voen adare eur maread amzer
* Oc’h ambrassi va goezen, o tànvât he zouçter.
* Ma vijen lêzet neuze hep va inqieti,
* Me voa brêmàn en Paris, êchuet va studi.
* Mes Venus zo traitourez, c’houi e galv carantezus ;
* Mes me’ galv adversourez, tromplerez maleürus :
* Pa en em gav ar guenet, ar bed, ha Cupidon,
* Hac an natur gant Venus, int pemp tra dirêson.
* Caer e meus bet stourm outê er spaç a unec mis,
* E tigassent dìn memor demeus va yaouanqis,
* Ha va zrec’het o deveus, an draitourien indin,
* Mes m’o c’hafen var vale, me a fricfe o min.
* Pa ne allent dre sonjou occupi va speret,
* Int a laqas messager va bete da zonet,
* Da zigas dìn eul lizer a voa scrifet gante,
* Ha ma na sentjen outê e coljen va bue.
* Bonjour dit, Cloarec yaouanc, eme ar prinç Mercur,
* Cede amàn eul lizer eus a bers an Natur,
* A zo sinet gant Venus ha gant Amour, he mab,
* Da lavaret ê, güelloc’h plega a galon vad
* Eguet bea contraignet, hac ec’h êru’n amzer :
* Dre an eil pe eguile e ranqi en ober.
* Pa zigoris al lizer, dre eun anchantamant
* Me a zantas eun douçter hac eur c’hoez excelant,
* Ha me hac o qemeret va liou ha va fluenn
* Da scrifa dê o reqet var eun tam paper güenn.
* P’am boe laqet al lizer en dorn ar messajer,
* Me a ententas eur voez o crial eus an êr :
* Cetu aze chadennou da erren ar C’hloarec,
* Ha mar gra enep e sin, e vo deàn qiriec.
* O clêvet eur seurt comzou, me a voe didallet ;
* Me n’em boe qet ar gourach a dlejen da gavet ;
* Me zilezas Thalia, he zempl hac ar studi :
* Na promessa, na menaç n’ellas va arêti.
* Cetu laqet em speret monet a neve flam
* Da saludi va Mestrez da guichen Sant-Efflam,
* Goude unnec mis combat donet da aminàn :
* Pebes glac’har evidòn, p’en em gonsideràn !
* Ha pa voan-me o vale, en eur vont d’e güelet,
* Eun den meurbet ancien a meus bet rancontret,
* A c’houlennas ouzin-me : Pelec’h ît er guis-se ?
* Esqis ez ê ho qüelet d’ar poent-màn var vale.
* Ar C’hloarec.
* Mont’ ràn d’ober eur bale var an abardae :
* C’houi’ dlefe va instrui, pa ouzoc’h an doare,
* Na var ar gomportamant demeus va Mestrez coant,
* Pini’ laca va c’halon ’bars em c’hreiz languissant.
* An Den Ancien.
* Onnes zo eur plac’h estimet ebars en e c’hanton,
* Tremenet a bep amzer ’vit eur plac’h a-fêçon :
* Ebars en foar Pontmenou m’he güela an de all,
* Hac hi deus ar re vrava pere’ voa o tançal.
* Ar C’hloarec.
* M’ho trugareca, paeron, demeus ho madelez
* Da veza despeignet dìn talantchou va Mestrez.
* Qen a vezo ar c’henta. Doue r’ho cunduo
* En hent ar berfection, ma’ zefot d’ar joayou.
* Ha dre ma’ c’havançen-ta ha me dont da zònjal.
* Va mestrez, herve’n den-ze, ya ive da zançal !
* Penos cavet evidòn an nep fidelite,
* Pa n’en dê evit cavet ’vit an Autrou-Doue ?
* Qement a ya d’an dançou a verz oll o c’halon,
* P’evit lavaret güelloc’h, a ro en donêzon
* D’an diaoul ha d’e bompou, d’e oll gontantamant,
* Fouli’ reont goad Jesus, dispen o badiant.
* Ha me hac o lavaret : p’hon deut betec amâ,
* Me a barlanto ganti ’vit ar vech diveza,
* Abalamour d’an dançou, rac endra ma vevìn
* Evit d’an nep a zanço me vezo enemi.
* Ar C’hloarec o voapat e Vestrez.
* Debonjour dêc’h, va Mestrez, ha n’en doc’h qet fachet
* Aboue ar vech divea ma voen eus ho qüelet ?
* Prest e zoc’h da zemezi, hervez ma’meus clêvet,
* Ha me pa òn infidel, a vezo ranvoyet.
* Ar Plac’h o voapat gant comzou decevant.
* Ha p’am bije avancet, emei, va embannou,
* Me vije êt d’o frêza var ar c’henta deiziou ;
* Var benn ar pemzec devez, ’vel m’ho poa prometet,
* E zoc’h deut d’am bisita, hep ma’zoc’h bet manqet.
* Ar C’hloarec.
* Autrou-Doue, va Mestrez, c’houi zo drouc-aviset !
* N’ouzoc’h qet peseurt calon zo en creiz ar voàset :
* Seulvi ’reont o chapel, seulvras o c’harante ;
* O c’harante, va Mestrez, ne d’eo qet evelse.
* Ar Plac’h.
* Va c’harante, va mignon, zo evel m’eo dleet :
* Ne’meus, nemet eur galon, ha ganti oc’h caret ;
* Mes c’houi oc’h eus eur galon a zo daou-anteret,
* Hac an anter bianna a laqit d’am c’haret.
* Ar C’hloarec.
* Va c’halon, va Mestrezic, ne qet daou-anteret,
* Ha na vezo birviqen na vefet demezet ;
* Mes mar deut da zemezi ha d’am lezel bremâ,
* Pa ve dir pe diamant e ranqo hi ranna.
* Ar Plac’h.
* Me na ouffen birvigen donet d’ho tilezel,
* Nemet an Autrou-Doue a deufe d’am guervel ;
* Ar maro pe c’houi oc’h-unan a rai hon disparti,
* A enep va bolonte, n’en deus fors pehini.
* Ar C’hloarec touchet gant comzou e Vestrez.
* C’houi barlant en eur fêçon, mar grit gant güirione,
* Hac a zisqeuz a galon ê bras ho carante ;
* Ha me a zo eun indign ha ne veritàn qet
* Parlant ’bars en ho presanç evel ma’meus-me grêt.
* Ar Plac’h.
* Na deut qet, va servicher, da zouji va fresanç,
* Rac me zo eur plac’h dister ha leun a ignoranç.
* Parlantit d’ho polontez en dezir ho calon,
* Ha me accepto neuze, mar comzit gant rêson.
* Ar C’hloarec.
* Arça-ta, p’am selaouit, me ya da lavaret
* Ar pez a zo a vrassa nac ebars em speret,
* Pini ê comz ar c’homzou, ganti pep tra zo grêt,
* Hac hep laret anezi n’eus netra achuet.
* Ar Plac’h.
* Pell a zo em boa clêvet penos e voac’h savant,
* Mes brêma’r credàn parfet, p’ho clêvàn o parlant,
* P’ouzoc’h lavarat eur gomz, ganti pep tra zo grêt,
* Hac hep laret anezi n’eus netra achuet.
* Ar C’hloarec.
* Ia, onnes zo eur gomz ha ma he rofec’h dìn,
* A greiz va zisplijadur am grafe dizourci.
* Allas ! siouas d’am maleur, mar deut d’am refusi,
* Oll gouliou va c’halon a deuy da nevezi.
* Deut eta, va güir Vestrez, dezir va zantimant,
* Lavarit dìn eur gomz vad evit ma vìn contant ;
* Rac n’eus netra er bed-mâ, daoust peguer bras e ve,
* A guement am grae contant, ’medoc’h, va c’harante.
* Ar Plac’h.
* Ia, ia, va servicher, me’meus grêt eur boqet
* Hac a roìn dêc’h brêmàn, zo meurbet d’ho soùet :
* Divea ma parlantjomp e leqjomp pemzec de,
* Ha c’houi, va güir servicher, ’c’heus grêt eur bla anê.
* Ar C’hloarec digoncertet.
* En han’ Doue, va Mestrez, ne sònjit qet en ze,
* Ret e pardoni’r fotou, pe frega’r garante ;
* Mar frêzit ar garantez, e frêzot va c’halon,
* E vezot va bourrevez ’lec’h va c’honsolation.
* Ar Plac’h.
* Me lavaro dêc’h eur guir, va c’hredit, va mignon,
* Ne vìn qet dêc’h bourrevez na consolation :
* En fors dont d’am dilezel, me’meus choazet are,
* Ha c’houi, m’ho pije cavet, ho pije grêt ive.
* Ar C’hloarec dizesperet.
* Eleal, me’meus cavet merc’het a galite ;
* Mes c’houi, va muia caret, a breferàn deze :
* Ganêc’h e voa va speret, va occupation,
* Ha biscoas plac’h nemedoc’h na charmas va c’halon.
* Ar Plac’h.
* Ho comzou-hu, den yaouanc, a zo meurbet tricher,
* O deus muioc’h a dalout ’vit n’o deus a zouçter ;
* C’houi lavar oc’h eus cavet, ha me a meus ive,
* Rac se ta dispartiomp, ha demp gant ar re-ze.
* Ar C’hloarec.
* Me deu eta da lavarat adieu dêc’h, plac’h mignon,
* Pa ne’zeus e nep moyen da c’honit ho calon :
* C’hoas en ho trugarecàn ha pa vefe ganêc’h,
* Rac birviqen va soùhet ne gavan en nep lec’h.
* Ar Plac’h.
* Na perac tra, emezi, ’teut d’am zrugarecat,
* Nemet gant ar güir dessign oc’h eus da ober goap ?
* Rac dibot ê an hini ’deu da drugarecat,
* Ispicial pa virer diountan e vennat.
* Ar C’hloarec.
* Ar sujet ê, plac’h yaouanc, ma ho trugarecàn,
* Abalamour ma ê c’houi ’voe va mestrez qentàn :
* An ini ’choasin brêmàn, n’eus fors a be ganton,
* Ne devo qet ar memes plaç sur ebars em c’halon.
* C’hoas e meus eur sujet all ’vit ho trugareca,
* Hac ennes, p’en em sonjan, e zeo sur ar vella ;
* Ma ho pije daleet hep dont d’am refusi,
* Va c’halon ’vije rannet gant eur seurt disparti.
* Ha bremàn da viana n’ê nemet glac’haret
* O tonet da guimiadi eus fleuren an oll merc’het,
* Hac e laràn adieu dêc’h, c’houi, va muia caret :
* Graç dêc’h da gaout ho soùet, evidòn n’am bo qet.
* Ar Plac’h touchet eus e refus.
* M’ho suppli, va servicher, distroit d’am c’havet,
* Godellit ho mouchouer, ho taelou arrêtet ;
* C’houi a c’honit va c’halon dre m’oc’h carantezus,
* Ha pa velàn ho taelou, n’allàn qet ho refus.
* Ar C’hloarec consolet.
* Oh ! n’en dê qet va refus è a glasqen ive,
* Mes dies ê da eun den qüittât e garante ;
* Ma ho pije va c’haret evel ma ho caràn,
* N’aljec’h qet va dilezel hep donet da voelàn.
* Ar Plac’h.
* Certen, me’meus ho caret, mes lêzomp qementse ;
* Poent ê dec’h caout recompanç deus ho fidelite :
* Rejouissit ho calon, sec’hit ho taoulagad,
* Ha me ya, va servicher, da rêi dêc’h ho mennat.
* Ar C’hloarec.
* Deut eta, va güir Vestrez, ha na zaleit qet,
* Rac va c’halonic em c’hreiz a voel gant joaüstet,
* Hac en deveus hirnes bras ebars en peb fêçon,
* O c’hortos caout ar gomz-se a gonsolation.
* Ar Plac’h.
* Arça-ta, va servicher, dezir va zantimant,
* Pa c’hoantait ac’hanòn, e zomp hon daou contant ;
* Rac-se’ta’n ’em assamblomp, p’ê contant hon ligne,
* Ha demp en priedelez da dremen hor bue.
* Ar C’hloarec.
* Oh ! ra vezo beniguet an heur hac ar momant
* En pini ma oc’h ganet, crouadurez charmant !
* C’houi a voar sqêi da vlessa, hac er memes amzer
* A voar rêi ar remejou pere ve necesser.
* Arça-ta, va Mestrezic, p’omp deut da accordi,
* Va c’halonic zo contant, me ya da guimiadi ;
* Rac mall a meus da annonç d’am zad ha d’am mam guer
* Penos e vimp demezet var ar c’henta amzer.
* Ar Plac’h.
* It eta, va servicher, hac annoncit dêzê
* Penos e zomp accordet gant peb fidelite,
* Ha goulennit o bennos ebars en honestis,
* Ma tilesfomp ar vue demeus ar yaouanqis.
* Ar C’hloarec.
* Ia, m’em bo digantê o benediction,
* Rac va c’haret a reont eus a greiz o c’halon ;
* Hac ar pez a c’houlennìn, assuret am bezo :
* Adieu eta, va Mestrez ; Doue d’ho cunduo.
* ↑ Cupidon ê an Amourousted ; ar Muset, ar Studi.
* ↑ Da lavaret eo, ar studi.
* ↑ Venus, mam Cupidon, a favorise he farti muia ma elle.
* ↑ Ne qet eur jeu dister dilezel nep a garer parfet.
* ↑ Da lavaret eo, ar furnes hac an amouroustet ne vent qet peurvuya assambles.
* ↑ Ar recit a zo fabulus.
* ↑ Da lavaret eo, ar brezel a alumas.
* ↑ Da lavaret eo, an eol en em guzas hac al loar a savas.
* ↑ Da lavaret eo, an amzer a voa goloet diouz ar mintin.
* ↑ Spontet gant presanç ar Maro, e voa ret forji eur gaou.